## Susana Camarero destaca el compromís del Consell de visibilitzar i donar suport a totes les famílies de la Comunitat Valenciana

*** La vicepresidenta segona ha participat en la gala d'entrega dels Premis Famílies XL 2023, organitzada per Fanucova
* Ha destacat l'aposta i el compromís del Consell “per totes les famílies de la Comunitat Valenciana”
* Asindown València, Circ Wonderland i Ricardo Mollá, de Fanucas, han sigut els guardonats d'esta edició**

La vicepresidenta segona i consellera de Serveis Socials, Igualtat i Habitatge, Susana Camarero, ha destacat el compromís del Consell de visibilitzar i donar suport a totes les famílies de la Comunitat Valenciana.

Susana Camarero ha assenyalat el paper de les famílies com a element que aporta “estabilitat i solidesa” a les relacions personals, i que és clau per al benestar dels seus membres, per això, des del Govern, “sabem que millorar les condicions econòmiques, socials i jurídiques de les famílies valencianes és la millor inversió per al futur”.

Així ho ha assenyalat la vicepresidenta segona en la seua intervenció en la gala d’entrega dels Premis Famílies XL 2023, organitzada per la Fundació de Famílies Nombroses de la Comunitat Valenciana (Fanucova).

En la seua intervenció, ha subratllat la necessitat d’abordar el suport a les famílies des de la “transversalitat”, amb actuacions que cobrisquen “tots els àmbits i s’adapten a les necessitats reals de les famílies”, especialment de les més de 80.000 famílies nombroses que hi ha en estos moments a la Comunitat Valenciana.

En este sentit, s’ha referit a la “conciliació i la corresponsabilitat” com a qüestions clau que s’han de plantejar amb mesures com els horaris més flexibles, el teletreball, l’educació gratuïta de 0 a 3 anys, les ajudes al transport, etc.

Camarero ha posat l’accent principalment en la incorporació de mesures fiscals per a reduir i alleujar la càrrega de les famílies, com ara les deduccions socials en l’IRPF o les derivades de despeses com per exemple salut bucodental, ulleres o lents de contacte, entre altres.

La vicepresidenta segona ha finalitzat la seua intervenció agraint “sincerament l’ajuda de les famílies i les entitats per a desenvolupar les polítiques que es posaran en marxa en esta matèria, i ha felicitat les associacions i les persones guardonades per la seua labor en pro de les famílies nombroses.

**Premis Famílies XL 2023**

Estos guardons, que la Federació de Famílies Nombroses de la Comunitat Valenciana (Fanucova) atorga des de l’any 2015, tenen com a objectiu reconéixer la labor d’aquelles entitats públiques i privades que, en el marc de la seua activitat, contribuïxen a destacar els valors de la família, ampliar els seus drets i reforçar la seua imatge, en una societat que no sempre té present com és d’important la família i l’aportació essencial que les nombroses fan en matèria de capital humà.

En esta ocasió, la Junta Directiva de la Federació ha considerat mereixedors del guardó: Asindown València, en la categoria institucional per donar visibilitat, defendre i lluitar per millorar la vida de les persones amb síndrome de Down i les seues famílies; el Circ Wonderland, en la categoria empresa, per impulsar i donar suport a la promoció d’un oci més assequible per a les famílies amb més fills, i, en la categoria individual, Ricardo Mollá, soci i col·laborador de Fanucas, pel suport incondicional i generós a les famílies nombroses de Castelló més vulnerables i necessitades.

Fecha: 25/10/2023